મોટા ભાગનાઓને સ્વાભાવિક રીતે જ વધારે ઊંચું વળતર કમાવી આપનાર ધંધાનોકરીની તલાશ છે. કેટલાકને ચાલુ ધંધા-વ્યવસાયને વધુ ને વધુ વિકસાવવાની, ફેલાવવાની, સમૃદ્ધ કરવાની મહેચ્છા છે. જેમની પાસે નોકરી હોય તો તેમને ફટાફટ બઢતી-પ્રમોશન મેળવવાની તાલાવેલી છે. કેટલાક લોકો નવું ઘર, રાચરચીલું, બાઈક કે મોટરકાર, એલસીડી, ટીવી, પત્ની માટે ડાયમન્ડ નેકલેસ વગેરેની જોગવાઈઓ પાછળ રચ્યાપચ્યા રહે છે. ઘણાંને પોતાનાં સંતાનોનાં ભણતર, યોગ્ય સ્થળે એડમિશન, તે માટેનાં ડોનેશન્સ, ઉપરાંત આગળ ઉપર તેમને નોકરીધંધે લગાડવાથી માંડીને પરણાવવા સુધીનો માનસિક બોજ તેના મગજના પ્રત્યેક ચેતન-અચેતન કોષોને હંમેશા કાર્યરત રાખે છે. આજકાલ તો ઘણાં કુટુંબો સંતાનોને આગળ ભણવા માટે પરદેશ મોકલવાના કે કોઈક કિસ્સામાં પોતે જાતે જ કોઈક રીતે પરદેશ પહોંચી જઈને ત્યાં કાયમી બની જવાના પ્રયત્નોમાં રાતદિવસ લાગેલા જોવા મળે છે.